
Proiect

PARLAMENTUL REPUBLICII MOLDOVA

LEGE
privind controlul  financiar public intern

Parlamentul adoptă prezenta lege organică.

Capitolul I

DISPOZIŢII GENERALE

Articolul 1. Obiectul de reglementare şi scopul legii
(1) Prezenta lege stabileşte cadrul juridic privind controlul financiar public intern.

(2) Scopul legii este de a consolida răspunderea managerială pentru optimizarea gestionării resurselor conform obiectivelor entităţii, în baza principiilor bunei guvernări, prin implementarea sistemului de management financiar şi control şi a activităţii de audit intern în sectorul public.
Articolul 2. Domeniul de aplicare
Prevederile legii se aplică autorităţilor administraţiei publice centrale şi locale, instituţiilor publice, precum şi autorităţilor/instituţiilor autonome, care gestionează mijloace ale bugetului public naţional.
Articolul 3. Noţiuni de bază

În sensul prezentei legi se definesc următoarele  noţiuni:

activităţi de control – politici şi proceduri stabilite pentru abordarea riscurilor şi atingerea obiectivelor entităţii;
audit intern ( activitate independentă şi obiectivă, care oferă managementului  asigurare şi consultanţă, desfăşurată pentru a adăuga plusvaloare şi a îmbunătăţi activitatea entităţii; are menirea să ajute entitatea în atingerea obiectivelor, evaluînd printr-o abordare sistematică şi metodică sistemul de management financiar şi control, oferind recomandări pentru consolidarea eficacităţii acestuia;
bună guvernare – mod de a guverna prin care se asigură atingerea obiectivelor cu respectarea principiilor de transparenţă şi răspundere, economicitate, eficienţă şi eficacitate, legalitate şi echitate, etică şi integritate;

Cartă de audit intern – regulament intern al unităţii de audit intern, care defineşte misiunea, competenţele, responsabilităţile şi aria de aplicabilitate a activităţii de audit intern, stabileşte poziţia auditului intern în cadrul entităţii, autorizează accesul la documentele, bunurile şi persoanele relevante pentru îndeplinirea corespunzătoare a misiunii de audit intern;

control intern – sistem organizat de managerul entităţii şi personalul acesteia, inclusiv auditul intern, în scopul asigurării bunei guvernări, care cuprinde totalitatea politicilor, procedurilor, regulilor interne, proceselor şi activităţilor realizate în cadrul entităţii pentru a gestiona riscurile şi a oferi o asigurare rezonabilă privind atingerea obiectivelor şi rezultatelor planificate;
control financiar public intern – sistem general consolidat instituit în sectorul public, avînd scopul de a promova gestionarea entităţilor conform principiilor bunei guvernări;
economicitate – minimizare a costului resurselor utilizate pentru produsele planificate, cu menţinerea calităţii necesare a acestora;
eficienţă – maximizare a rezultatului cu un volum respectiv de resurse utilizate sau minimizare a resurselor pentru obţinerea rezultatelor planificate, ţinînd cont de asigurarea calităţii preconizate a rezultatelor;

eficacitate – grad de atingere a obiectivelor planificate, exprimat prin raportul dintre impactul efectiv şi cel planificat; indică măsura în care obiectivele propuse au fost realizate;

entitate – autoritate/instituţie care cade sub incidenţa articolului 2 din prezenta lege;

fraudă – act ilegal, caracterizat prin înşelătorie, disimulare sau trădare a încrederii, comis de persoane şi de entităţi în scopul obţinerii mijloacelor băneşti, bunurilor/valorilor sau serviciilor, eschivării de la efectuarea plăţilor, pentru a-şi asigura un avantaj personal ori de afaceri;

iregularitate – încălcare a cadrului normativ şi a reglementărilor interne relevante ale entităţii, ce constă într-o activitate sau omisiune neintenţionată, care afectează sau poate afecta negativ activitatea entităţii;

manager al entităţii  – conducător al celui mai înalt nivel ierarhic al entităţii;
manager operaţional – conducător responsabil de gestiunea unităţii organizaţionale la fiecare nivel ierarhic al entităţii, cu excepţia managerului entităţii;

management financiar şi control – sistem implementat şi realizat de către persoanele responsabile de guvernare, administrare şi alt personal în conformitate cu cadrul normativ şi reglementările interne, pentru a oferi o asigurare rezonabilă precum că la realizarea obiectivelor entităţii fondurile publice sînt utilizate în mod legal, etic, transparent, economic, eficient şi eficace;

management al riscurilor – proces sistematic de identificare, evaluare, gestionare, monitorizare şi control al riscurilor, organizat şi efectuat în scopul asigurării rezonabile privind atingerea obiectivelor entităţii;
mediu de control – atitudine şi acţiuni ale managerului entităţii în ceea ce priveşte importanţa controlului intern în cadrul entităţii, atmosfera, disciplina şi condiţiile necesare pentru realizarea obiectivelor entităţii;

misiune de audit intern – activitate de evaluare, autorizată prin ordin şi delimitată în timp, cu o arie de aplicabilitate bine determinată, care se finalizează prin emiterea, de către auditor, a unui raport de audit;
răspundere managerială – conştientizare şi asumare de către managerul entităţii a responsabilităţilor pentru acţiunile, deciziile şi politicile promovate, inclusiv pentru maximizarea rezultatelor prin optimizarea resurselor, în baza principiilor bunei guvernări, precum şi obligaţia de a raporta despre obiectivele şi rezultatele atinse;
risc – eveniment posibil, care poate avea impact negativ asupra atingerii obiectivelor entităţii;

unitate de audit intern – subdiviziune organizaţională funcţional independentă din cadrul entităţii, abilitată cu funcţii de efectuare a auditului intern;

unitate auditată – subdiviziune organizaţională, structurală sau proces care este supus evaluării de către unitatea de audit intern.
Articolul 4. Principiile bunei guvernări
(1) Principiile bunei guvernări constau în transparenţă şi răspundere, economicitate, eficienţă şi eficacitate, legalitate şi echitate, etică şi integritate în activitatea entităţii.

(2) Managerului entităţii i se atribuie răspunderea managerială pentru asigurarea principiilor bunei guvernări.
Articolul 5. Componentele controlului financiar public intern

(1) Pentru promovarea bunei guvernări, în sectorul public se implementează controlul financiar public intern, care include:

a) managementul financiar şi controlul;

b) auditul intern;

c) coordonarea şi armonizarea centralizată.

(2) Responsabil pentru asigurarea celor menţionate în alineatul (1) literele a) şi b) este managerul entităţii, iar pentru executarea prevederilor alineatului (1) litera c) – Ministerul Finanţelor.
Capitolul II

MANAGEMENTUL FINANCIAR ŞI CONTROLUL
Articolul 6. Scopul managementului financiar şi controlului
Managerul entităţii organizează sistemul de management financiar şi control pentru a obţine o asigurare rezonabilă că obiectivele entităţii vor fi atinse prin:
a) eficacitatea şi eficienţa operaţiunilor;

b) conformitatea cu cadrul normativ şi cu reglementările interne;

c) siguranţa şi optimizarea activelor şi a pasivelor;

d) siguranţa şi integritatea informaţiei.

Articolul 7. Obiectul managementului financiar şi controlului 

Obiecte ale managementului financiar şi controlului sînt toate activităţile şi procesele entităţii, inclusiv etapele de elaborare şi executare a bugetelor, de elaborare a programelor, de evidenţă contabilă, de raportare şi de monitorizare.
Articolul 8. Implementarea sistemului de management financiar şi control
Managerul entităţii implementează sistemul de management financiar şi control conform Standardelor naţionale de control intern în sectorul public, aprobate prin Ordinul ministrului finanţelor nr.51 din 23 iunie 2009 (Monitorul Oficial al Republicii Moldova, 2009, nr.107-109, art.485), ţinînd cont de complexitatea şi domeniul de activitate al entităţii, în baza următoarelor componente ale cadrului de control intern acceptat la nivel internaţional:

a) mediul de control;

b) managementul performanţelor şi al riscurilor;

c) activităţile de control;

d) informarea şi comunicarea;

e) monitorizarea şi evaluarea.

Articolul 9. Mediul de control
Managerul entităţii menţine un mediu de control favorabil pentru funcţionarea sistemului de management financiar şi control prin:
a) integritatea personală şi profesională şi valorile etice ale conducerii şi personalului; 
b) filozofia şi stilul de conducere; 
c) structura organizaţională;
d) delimitarea obligaţiilor şi a responsabilităţilor; 
e) politicile şi practicile referitoare la resursele umane; 
f) competenţa personalului.
Articolul 10. Managementul performanţelor şi al riscurilor

(1) Managerul entităţii şi managerii operaţionali stabilesc obiective şi indicatori de performanţă a activităţii, fiind responsabili de realizarea acestora. 
(2) Managerul entităţii şi managerii operaţionali identifică, evaluează, înregistrează şi monitorizează sistematic riscurile ce pot afecta îndeplinirea obiectivelor şi realizarea performanţelor planificate şi elaborează măsuri de diminuare a probabilităţii riscurilor şi/sau a impactului acestora.
Articolul 11. Activităţi de control

(1) Activităţile de control se organizează şi se realizează în toate procesele operaţionale la toate nivelurile entităţii.

(2) Personalul entităţii, inclusiv managerul entităţii şi managerii operaţionali, efectuează activităţi de control, care includ proceduri de autorizare şi aprobare, divizare a sarcinilor, verificări, supravegheri, reconcilieri, controale ale accesului la resurse, fără a se limita la acestea.
(3) În cadrul proceselor operaţionale se realizează activităţi de control eficiente din punctul de vedere al costului, care constituie, în funcţie de momentul realizării: 

a) controale ex-ante (preventive), care se organizează prin proceduri de control intern pentru prevenirea erorilor, iregularităţilor, precum şi activităţilor ineficiente şi neconforme pînă la realizarea operaţiunii;
b) controale curente, care se organizează pe parcursul realizării operaţiunii pentru detectarea, excluderea erorilor şi iregularităţilor;
c) controale ex-post (ulterioare), care se organizează prin verificări ulterioare ale operaţiunilor.

Articolul 12. Informarea şi comunicarea

(1) Managerul entităţii şi managerii operaţionali stabilesc principalele surse de informaţii necesare pentru îndeplinirea atribuţiilor, precum şi cantitatea, calitatea, periodicitatea, sursa şi destinatarii informaţiilor.

(2) Managerul entităţii organizează sisteme de informare şi comunicare internă şi externă, care asigură o circulaţie rapidă, completă şi în termen a informaţiilor atît pe orizontală, cît şi pe verticală.
Articolul 13. Monitorizarea şi evaluarea
(1) Managerul entităţii organizează monitorizarea în vederea evaluării, actualizării oportune a sistemului de management financiar şi control, precum şi realizării activităţilor necesare pentru înregistrarea şi corectarea iregularităţilor stabilite.
(2) Monitorizarea şi evaluarea se realizează prin supraveghere continuă, autoevaluare şi audit intern.
Articolul 14. Modalităţi de organizare a sistemului de management 
                       financiar şi control
(1) Pentru implementarea sistemului de management financiar şi control, managerul entităţii constituie, prin ordin, un grup de lucru, format din manageri operaţionali din cadrul entităţii. Coordonarea activităţii grupului de lucru poate fi delegată adjunctului managerului entităţii.

(2) Managerul entităţii asigură instruirea în domeniu a persoanelor implicate în procesul implementării sistemului de management financiar şi control.

(3) Sistemul de management financiar şi control se organizează prin:

a) stabilirea obiectivelor, indicatorilor de performanţă şi elaborarea planurilor anuale şi strategice;

b) managementul riscurilor asociate atingerii obiectivelor şi realizării performanţelor planificate;

c) planificarea, administrarea şi raportarea privind realizarea obiectivelor şi performanţelor în raport cu resursele;

d) managementul eficient al resurselor umane şi asigurarea competenţelor necesare îndeplinirii sarcinilor;

e) elaborarea şi aprobarea structurii organizaţionale corespunzătoare atingerii obiectivelor şi realizării performanţelor;

f) delegarea responsabilităţilor de luare a deciziilor, control şi implementare;

g) documentarea şi descrierea proceselor operaţionale de bază, operaţiunilor şi procedurilor de lucru;

h) asigurarea eticii, integrităţii şi transparenţei în entitate;

i) întreprinderea acţiunilor adecvate de prevenire, depistare şi corectare a iregularităţilor, fraudelor, de recuperare a acestora;
j) proceduri anticorupţie;

k) elaborarea reglementărilor interne privind managementul financiar şi controlul, ţinînd cont de specificul activităţii entităţii;
l) divizarea obligaţiilor şi responsabilităţilor.

Articolul 15. Responsabilităţi în organizarea sistemului de 
                       management financiar şi control
(1) Managerul entităţii este responsabil şi poartă răspundere pentru organizarea sistemului de management financiar şi control în entitate.

(2) Managerii operaţionali sînt responsabili şi răspund în faţa conducerii ierarhic superioare pentru organizarea sistemului de management financiar şi control în subdiviziunile pe care le administrează.

(3) Fiecare angajat din cadrul entităţii contribuie la organizarea sistemului de management financiar şi control, deţinînd responsabilităţi şi sarcini stabilite de către managerul entităţii.
Articolul 16. Raportarea sistemului de management financiar şi 
                      control
(1) Managerul entităţii, în baza autoevaluării, apreciază organizarea sistemului de management financiar şi control şi emite anual, pentru anul precedent, o declaraţie privind buna guvernare.
(2) Ministerul Finanţelor reglementează modul de raportare cu privire la organizarea şi funcţionarea sistemului de management financiar şi control, precum şi modul de autoevaluare şi întocmire a declaraţiei privind buna guvernare.
Capitolul III

AUDITUL INTERN

Articolul 17. Scopul şi obiectul auditului intern

(1) Scopul auditului intern constă în acordarea consultanţei şi asigurării obiective privind eficacitatea sistemului de management financiar şi control, contribuind la obţinerea plusvalorii şi oferind recomandări pentru îmbunătăţirea acestuia.

(2) Obiectul auditului intern cuprinde toate activităţile şi procesele operaţionale ale entităţii.
Articolul 18. Principiile fundamentale ale activităţii de audit intern
(1) Activitatea de audit intern se bazează pe următoarele principii:

a) independenţă;

b) integritate;
c) obiectivitate;
d) competenţă profesională;
e) confidenţialitate;

f) respectarea standardelor profesionale.
(2) Principiile fundamentale ale activităţii de audit intern se aplică în conformitate cu Codul etic al auditorului intern, aprobat prin Ordinul ministrului finanţelor nr. 111 din  26 decembrie 2007 (Monitorul Oficial al Republicii Moldova, 2008, nr.1-4, art.1) şi Standardele Naţionale de Audit Intern, aprobate prin Hotărîrea Curţii de Conturi nr. 82 din 29 noiembrie 2007 şi Ordinul ministrului finanţelor nr. 98 din 27 noiembrie 2007 (Monitorul Oficial al Republicii Moldova, 2007, nr.198-202, art.61).

Articolul 19. Organizarea auditului intern

(1) Managerul entităţii organizează funcţia de audit intern instituind o unitate de audit intern în structura organizaţională a entităţii, dacă aceasta este organ central de specialitate al administraţiei publice sau dacă aceasta este autoritate a administraţiei publice locale de nivelul al doilea sau a municipiului Bălţi.
(2) Entitatea care nu cade sub incidenţa alin. (1) este în drept să-şi creeze unitate de audit intern conform prevederilor alin. (4), (5) şi (6).
(3) Entitatea subordonată autorităţii administraţiei publice centrale şi locale este în drept să-şi creeze unitate de audit intern cu acordul organului ierarhic superior, conform prevederilor alin. (4), (5) şi (6).

(4) Unitatea de audit intern se instituie în subordinea directă a managerului entităţii şi raportează direct acestuia.

(5) Unitatea de audit intern se crează în limita statelor de personal existente în cadrul entităţii.

(6) Managerul entităţii informează în scris Ministerul Finanţelor despre crearea în cadrul entităţii a unităţii de audit intern.

(7) Unităţile de audit intern ale autorităţilor administraţiei  publice centrale şi locale sînt în drept să efectueze auditul intern şi în entităţile subordonate.

Articolul 20. Tipurile de audit intern

În cadrul activităţii de audit intern se desfăşoară următoarele tipuri de audit:

a) auditul de sistem, în cadrul căruia se examinează sistemul de management financiar şi control pentru a evalua eficienţa funcţionării acestuia;

b) auditul de conformitate, în cadrul căruia se verifică respectarea cadrului normativ, a politicilor şi a procedurilor aplicabile şi dacă este necesară îmbunătăţirea proceselor, a procedurilor de control intern utilizate pentru a asigura respectarea legislaţiei;

c) auditul financiar, în cadrul căruia se evaluează dacă procedurile de control intern aferente sistemelor financiare funcţionează adecvat şi eficient;
d) auditul performanţei, în cadrul căruia se examinează utilizarea resurselor în cadrul unui program, funcţii, operaţii sau sistem de management pentru a determina dacă resursele sînt utilizate în cel mai economic, eficient şi eficace mod pentru îndeplinirea misiunii şi obiectivelor entităţii;
e) auditul tehnologiilor informaţionale, în cadrul căruia se examinează eficacitatea sistemului de management financiar şi control al sistemelor informaţionale.

Articolul 21. Etapele activităţii de audit intern

Organizarea activităţii de audit intern include următoarele etape:

a) planificarea strategică şi anuală;

b) realizarea misiunii de audit intern;

c) raportarea;
d) supravegherea implementării recomandărilor.
Articolul 22. Drepturile şi obligaţiile conducătorului unităţii de audit 
                       intern

(1) Conducătorul unităţii de audit intern are următoarele drepturi: 
a) să dispună de acces liber la bunuri, persoane, informaţii, inclusiv în format electronic, necesare pentru atingerea scopului şi obiectivelor misiunii de audit intern;
b) să informeze managerul entităţii despre cele mai recente tendinţe şi practici de succes în domeniul auditului intern, precum şi să propună măsuri de aliniere la acestea în scopul atingerii unui nivel înalt de performanţă a activităţii entităţii;
c) să elaboreze, în caz de necesitate, instrucţiuni proprii de aplicare a Normelor metodologice pentru implementarea auditului intern în sectorul public, specifice sectorului de activitate;
d) să propună soluţii de optimizare şi îmbunătăţire a activităţii unităţii de audit intern.
(2) Conducătorul unităţii de audit intern are următoarele obligaţii:
a) să elaboreze şi să înainteze spre aprobare managerului entităţii Carta de audit intern;

b) să elaboreze şi să înainteze spre aprobare managerului entităţii planul strategic şi planul anual al activităţii de audit intern;
c) să monitorizeze implementarea planului anual al activităţii de audit intern;

d) să organizeze şi să coordoneze activităţile de audit intern şi să supravegheze realizarea acestora;

e) să prezinte managerului entităţii rapoarte ale misiunilor de audit intern, precum şi raportul anual de activitate a unităţii de audit intern;

f) să informeze periodic, cel puţin trimestrial, managerul entităţii despre rezultatele activităţii de audit intern;

g) să monitorizeze procesul implementării recomandărilor de audit;
h) să asigure încadrarea auditorilor interni cu suficiente cunoştinţe şi aptitudini, conform Standardelor Naţionale de Audit Intern;

i) să informeze în scris managerul entităţii şi managerul unităţii auditate, în cazul descoperirii pe parcursul realizării misiunii de audit intern a indiciilor potenţialelor fraude;
j) să remită Ministerului Finanţelor spre avizare proiectele Cartei de audit intern şi instrucţiunilor proprii de aplicare a Normelor metodologice pentru implementarea auditului intern în sectorul public;

k) să remită Ministerului Finanţelor copia Cartei de audit intern, copia planului strategic al activităţii de audit intern, copia planului anual al activităţii de audit intern, instrucţiunile proprii de aplicare a Normelor metodologice pentru implementarea auditului intern în sectorul public, precum şi raportul anual de activitate al unităţii de audit intern;

l) să păstreze confidenţialitatea informaţiei acumulate în legătură cu efectuarea auditului intern.
 Articolul 23. Drepturile şi obligaţiile personalului unităţii de audit 
                        intern

(1) Personalul unităţii de audit intern are următoarele drepturi: 

a) să dispună de acces liber în încăperile entităţii;
b) să primească şi să examineze documentele relevante şi datele în format electronic, să solicite copii, extrase ale documentelor menţionate şi să ridice documente în original, eliberînd o copie şi o notă de recepţionare;

c) să solicite şi să primească informaţii şi explicaţii verbale sau scrise de la angajaţii şi managerul unităţii auditate;

d) să obţină asistenţa necesară din partea personalului unităţii auditate.
(2) Personalul unităţii de audit intern are următoarele obligaţii:

a) să realizeze activitatea în conformitate cu cadrul normativ şi principiile fundamentale ale activităţii de audit intern;

b) să întocmească o Declaraţie de interese, conform legislaţiei în vigoare, înainte de începerea fiecărei misiuni de audit intern;

c) să-şi îmbunătăţească cunoştinţele, priceperea şi alte competenţe necesare prin pregătire profesională continuă;

d) să informeze imediat în scris conducătorul unităţii de audit intern în cazul descoperirii pe parcursul realizării misiunii de audit intern a indiciilor potenţialelor fraude;

e) să păstreze confidenţialitatea informaţiei acumulate în legătură cu efectuarea auditului intern.
Articolul 24. Drepturile şi obligaţiile managerului unităţii auditate

(1) Managerul unităţii auditate are dreptul:
a) să solicite şi să primească explicaţii privind constatările şi recomandările expuse în proiectul raportului de audit;

b) să expună în scris dezacordul privind recomandările şi constatările expuse în proiectul raportului de audit intern şi să ofere explicaţii relevante;

c) să primească un exemplar al raportului de audit.

(2) Managerul şi personalul unităţii auditate au următoarele obligaţii:
a) să ofere asistenţă şi să coopereze cu personalul unităţii de audit intern;
b) să ofere informaţii verbale şi scrise, precum şi explicaţii solicitate de către personalul unităţii de audit intern;

c) să prezinte documentele solicitate de către personalul unităţii de audit intern şi copiile acestora;

d) să elaboreze planul de acţiuni privind implementarea recomandărilor expuse în proiectul raportului de audit;

e) să asigure implementarea recomandărilor conform planului de acţiuni;

f) să informeze managerul entităţii şi conducătorul unităţii de audit intern despre implementarea recomandărilor conform planului de acţiuni;

g) să asigure condiţii de lucru adecvate pentru personalul unităţii de audit intern.
Articolul 25. Drepturile şi obligaţiile managerului entităţii
(1) Managerul entităţii are următoarele drepturi:

a) să organizeze funcţia de audit intern, conform art. 19;

b) să solicite şi să primească de la unitatea de audit intern informaţii cu privire la activitatea de audit intern desfăşurată în cadrul entităţii.
(2) Managerul entităţii are următoarele obligaţii:

a) să organizeze auditul intern şi să asigure resursele necesare pentru eficienţa acestuia;

b) să ofere unităţii de audit intern independenţă organizaţională şi funcţională, inclusiv prin subordonarea directă faţă de  managerul entităţii;
c) să asigure independenţa unităţii de audit intern în realizarea şi raportarea activităţilor de audit intern;

d) să autorizeze personalul unităţii de audit intern printr-un ordin privind efectuarea misiunii de audit intern;

e) să solicite, în formă scrisă, de la persoane terţe informaţia necesară în legătură cu efectuarea auditului intern, la cerinţa conducătorului unităţii de audit intern;

f) să aprobe planul anual al activităţii de audit intern, planul strategic al unităţii de audit intern, precum şi Carta de audit intern.
Articolul 26. Conflictul de interese

(1) Personalul unităţii de audit intern va informa conducătorul unităţii de audit intern despre conflictul de interese în următoarele cazuri:
a) pe parcursul ultimului an auditorul intern a fost angajat în unitatea auditată;

b) pe parcursul ultimului an soţul/soţia şi rudele pînă la al doilea grad de rudenie ale auditorului intern au deţinut funcţii de conducere în unitatea auditată;

c) în alte circumstanţe ce generează conflict de interese.

(2) Conducătorul unităţii de audit intern decide participarea la efectuarea misiunii de audit intern a personalului unităţii de audit intern în cazurile menţionate în alin. (1).
Articolul 27. Restricţii

(1) Se interzice imixtiunea în activitatea de audit intern în ceea ce priveşte definirea ariei sale de aplicabilitate, realizarea activităţii şi comunicarea rezultatelor.
(2) Conducătorul şi personalul unităţii de audit intern nu au dreptul:

a) să realizeze sarcini operaţionale ale entităţii, cum ar fi: avizarea angajamentelor, aprobarea tranzacţiilor şi a operaţiunilor contabile sau elaborarea procedurilor de control intern;

b) să dirijeze activităţile personalului entităţii, cu excepţia cazurilor de    participare a acestora la realizarea misiunii de audit intern;

c) să efectueze inspecţii (revizii) financiare;

d) să investigheze fraude.
Articolul 28. Raportarea activităţii de audit intern
Unitatea de audit intern prezintă Ministerului Finanţelor rapoarte cu privire la activitatea de audit intern în forma şi termenele stabilite de Ministerul Finanţelor.
Capitolul IV

COORDONAREA ŞI ARMONIZAREA CENTRALIZATĂ
Articolul 29. Coordonarea controlului financiar public intern
Ministerul Finanţelor este responsabil de elaborarea şi monitorizarea politicii în domeniul controlului financiar public intern şi îndeplineşte următoarele atribuţii:.

a) elaborează, promovează şi monitorizează politicile în domeniul controlului financiar public intern;
b) elaborează şi actualizează cadrul normativ în domeniul controlului financiar public intern;
c) monitorizează şi evaluează calitatea activităţii unităţilor de audit intern;
d) monitorizează şi evaluează calitatea sistemului de management financiar şi control;

e) prezintă Guvernului, pînă la 1 iunie al fiecărui an, raportul anual consolidat privind controlul financiar public intern pentru anul precedent;

f) coordonează şi/sau organizează instruirea în domeniul managementului financiar şi controlului, precum şi instruirea auditorilor interni din sectorul public;

g) elaborează şi dezvoltă mecanismele de certificare a auditorilor interni;

h) avizează Cartele de audit intern ale unităţilor de audit intern, instrucţiunile proprii de aplicare a Normelor metodologice pentru implementarea auditului intern în sectorul public, precum şi reglementările interne privind managementul financiar şi controlul, specifice sectoarelor de activitate;
i) armonizează cadrul normativ în domeniul controlului financiar public intern cu bunele practici internaţionale;

j) colaborează cu organismele internaţionale şi instituţiile de specialitate în domeniul controlului financiar public intern.
Articolul 30. Consiliul controlului financiar public intern
(1) În scopul monitorizării controlului financiar public intern, se instituie Consiliul controlului financiar public intern ca organ consultativ pe lîngă Ministerul Finanţelor, cu următoarele atribuţii de bază:
a) avizarea proiectelor actelor normative în domeniul controlului financiar public intern;

b) avizarea raportului anual consolidat privind controlul financiar public intern;

c) examinarea aspectelor problematice privind funcţionarea sistemului de control financiar public intern şi înaintarea propunerilor pentru remedierea acestora.

(2) Din Consiliu fac parte reprezentanţi ai Ministerului Finanţelor, unităţilor de audit intern ale entităţilor, cadre didactice cu titluri ştiinţifice şi alţi specialişti din domeniu.

(3) Regulamentul de funcţionare şi componenţa nominală a Consiliului se aprobă prin ordinul ministrului finanţelor, iar sursele de finanţare a Consiliului sînt prevăzute distinct în planul de finanţare al Ministerului Finanţelor.

Articolul 31. Interacţiunea cu auditul public extern
În scopul informării adecvate a auditului public extern, unităţile de audit intern colaborează cu Curtea de Conturi şi remit acesteia:

a) copia planului anual de activitate al unităţii de audit intern;

b) copia raportului anual de activitate al unităţii de audit intern;

c) orice altă informaţie relevantă, la solicitare.
Capitolul V
DISPOZIŢII FINALE ŞI TRANZITORII
Articolul 32. Intrarea în vigoare
Prezenta lege intră în vigoare la 12 luni de la data publicării.
Articolul 33. Organizarea executării legii

Guvernul, în termen de 12 luni de la data publicării prezentei legi:

a) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege.

Articolul 34. Abrogarea unor reglementări

La data intrării în vigoare a prezentei legi se abrogă:

a) noţiunile „bună   guvernare” şi „managementul riscurilor” din art. 1 şi titlul IX1 din Legea nr. 847-XIII din 24 mai 1996 privind sistemul bugetar şi procesul bugetar (republicat în Monitorul Oficial al Republicii Moldova, 2005, ediţie specială), cu modificările şi completările ulterioare;

b) capitolul XIII din Legea nr. 436-XVI din 28 decembrie 2006 privind administraţia publică locală (Monitorul Oficial al Republicii Moldova, 2007, nr.32-35, art.116), cu modificările şi completările ulterioare.
NOTĂ INFORMATIVĂ

la proiectul Legii privind controlul financiar public intern

Proiectul legii privind controlul financiar public intern este elaborat în scopul consolidării răspunderii manageriale pentru optimizarea gestionării resurselor conform obiectivelor entităţilor publice în baza principiilor bunei guvernări, precum şi implementarea auditului intern şi sistemului de management financiar şi control în sectorul public.

Necesitatea elaborării acestei legi este o condiţie imperativă pentru implementarea punctului 42 „Administrarea raţională şi controlul finanţelor publice” al Planului de acţiuni Republica Moldova – Uniunea Europeană, care prevede dezvoltarea cadrului legislativ privind reglementarea sistemului de control financiar public intern, bazat pe răspunderea managerială, auditul intern şi armonizarea centralizată, conform modelului acceptat de către Uniunea Europeană.

Prezentul proiect de lege reglementează:

· cadrul juridic privind controlul financiar public intern;

· principiile bunei guvernări;

· modul de organizare a sistemului de management financiar şi control;

· responsabilităţile managerilor entităţilor, managerilor operaţionali, cît şi personalului în organizarea sistemului de management financiar şi control;

· modalitatea de organizare a auditului intern, precum şi scopul acestuia;

· drepturile şi obligaţiile conducătorului unităţii de audit intern, personalului unităţii de audit intern, managerului unităţii auditate şi a managerului entităţii;

· funcţiile şi atribuţiile Ministerului Finanţelor în calitate de autoritate responsabilă de coordonarea şi armonizarea centralizată a sistemului de control financiar public intern;

· funcţionarea Consiliului controlului financiar public intern, precum şi atribuţiile de bază ale acestuia;

· interacţiunea auditului intern cu auditul extern.

Prevederile proiectului de lege nu presupun cheltuieli financiare suplimentare, avînd în vedere faptul că instituirea unui sistem eficient de management financiar şi control nu implică cheltuieli. În ceea ce priveşte implementarea funcţiei de audit intern, proiectul de lege prevede ca crearea unităţilor de audit intern să fie realizată de către managerul entităţii publice în limita statului de personal existent.

Promovarea proiectului de lege va avea ca efect general consolidarea capacităţilor sectorului public prin implementarea sistemelor eficiente de management financiar şi control, precum şi funcţiei de audit intern, care prin evaluarea proceselor şi oferirea recomandărilor va contribui la îmbunătăţirea operaţiunilor efectuate de instituţiile publice. Aceasta va conduce la fortificarea transparenţei în sectorul public, eficientizarea activităţii entităţilor publice şi, în consecinţă, optimizarea satisfacerii societăţii prin prestarea serviciilor publice calitative şi cost/eficiente.

Veaceslav NEGRUŢA,

MINISTRU

